钦定古今图书集成/历象汇编/岁功典/第042卷 > 《管子》 > 《四时篇》
## 钦定古今图书集成/历象汇编/岁功典/第042卷 > 《管子》 > 《四时篇》

南方曰“日”，其时曰夏，其气曰阳，阳生火，与气其德，施
舍，修乐其事，号令，赏赐赋爵，受禄顺乡，谨修神祀，量
功赏贤，以动阳气。九暑乃至，时雨乃降，五谷百果乃
登，此谓“日德。”中央曰土，土德实辅四时，入出以风雨，
节，土益力，土生皮肌肤，其德和平用均，中正无私，实
辅四时。春嬴育，夏养长，秋聚收，冬闭藏，大寒乃极，国
家乃昌，四方乃服，此谓岁德。日掌赏，赏为暑；岁掌和，
和为雨。夏行春政则风，行秋政则水，行冬政则落。是
故夏三月以丙丁之日发五政。一政曰：求有功发劳
力者而举之；二政曰：开久坟，发故屋，辟故窌，以假贷；
三政曰：令禁扇去笠毋扱免，除急漏田庐；四政曰：求
有德赐布施于民者而赏之；五政曰：“令禁罝，设禽兽，
毋杀飞鸟。”五政苟时，夏雨乃至也。